b'\n_START_ARTICLE_\nDidysis Egipto muziejus\n_START_SECTION_\nIstorija\n_START_PARAGRAPH_\nMuziejaus prad\xc5\xbeia siejama su 1830 m. \xc5\xbdano Fransua \xc5\xa0ampoljono lai\xc5\xa1ku Egipto valdytojui Muhamedui Ali Pa\xc5\xa1ai, kuriame pra\xc5\xa1oma pastatyti pastat\xc4\x85 Senov\xc4\x97s Egipto artefakt\xc5\xb3 saugojimui. 1835 m. rugpj\xc5\xab\xc4\x8dio 5 d. dekretu Muhamedas Ali nurod\xc4\x97, kad visi surinkti faraon\xc5\xb3 karalyst\xc4\x97s laikotarpio Egipto objektai b\xc5\xabt\xc5\xb3 kolekcionuojami ir siun\xc4\x8diami \xc4\xaf Kair\xc4\x85. 1848 m. jie buvo laikomi kalbos mokyklos sand\xc4\x97lyje prie Azbakijos sod\xc5\xb3, i\xc5\xa1 kur j\xc5\xb3 daugelis buvo i\xc5\xa1vogti. Abaso I valdymo metu 1851 m. kolekcija perkelta \xc4\xaf Kairo citadel\xc4\x99, kur buvo saugi, ir 1855 m. didel\xc4\x97 dalis artefakt\xc5\xb3 buvo padovanoti Austrijos erchercogui Maksimilijonui bei perkelti \xc4\xaf Vienos Meno istorijos muziej\xc5\xb3. 1858 m. chedivas Saidas Egipto Senien\xc5\xb3 Tarnybos vadovu paskyr\xc4\x97 pranc\xc5\xabz\xc5\xb3 archeolog\xc4\x85 Ogiust\xc4\x85 Marjet\xc4\x85, kuris buvo dirb\xc4\x99s Luvre ir tur\xc4\x97jo muziejininko darbo patirties. O. Marjetas rastus artefaktus sand\xc4\x97liavo Nilo laivininkyst\xc4\x97s kompanijos pastate Bulako up\xc4\x97s uoste. Ilgainiui pastatas buvo prapl\xc4\x97stas ir 1863 m. chedivas Izmailas Pa\xc5\xa1a inauguravo Bulako muziej\xc5\xb3._NEWLINE_Bulako muziejus buvo nesaugioje nuo Nilo potvyni\xc5\xb3 vietoje ir 1878 m. buvo rimtai vieno i\xc5\xa1 j\xc5\xb3 apgadintas. Be to, nuolat atrandant nauj\xc5\xb3 artefakt\xc5\xb3 muziejaus pastatas tapo per ma\xc5\xbeu. Po O. Marjeto mirties 1881 m. Tarnybos ir muziejaus vadovu paskirtas Gastonas Maspero. 1883 m. jis publikavo muziejaus gid\xc4\x85. 1887 m. kolekcija buvo laikinai perkelta \xc4\xaf Izmailo Pa\xc5\xa1os r\xc5\xabmus Gizoje. 1890 m. chedivas Taufikas Pa\xc5\xa1a atidar\xc4\x97 dal\xc4\xaf muziejaus sali\xc5\xb3 lankytojams ir 1891 m. inauguruotos likusios sal\xc4\x97s. 1893\xe2\x88\x921895 m. laikotarpiu buvo surengtas tarptautinis konkursas naujo muziejaus pastato projektui. Buvo pateikti 87 projektai, laim\xc4\x97toju tapo pranc\xc5\xabzo Marselio Diurjono projektas. Statyboms pasamdyta ital\xc5\xb3 \xe2\x80\x9eGarozzo-Zaffarani\xe2\x80\x9c firma. 1897 m. baland\xc5\xbeio 1 d. patiestas pamatinis akmuo, statybos baigtos ir muziejus atidarytas 1902 m. lapkri\xc4\x8dio 15 d. pa\xc4\x8diame Kairo centre, kur dabar yra Tahriro aik\xc5\xa1t\xc4\x97. Pirmojo Tarnybos vadovo Ogiusto Marjeto kapas \xc4\xafrengtas muziejaus sode. J\xc4\xaf supa kit\xc5\xb3 \xc5\xbeymi\xc5\xb3 pasaulio egiptolog\xc5\xb3 biustai._NEWLINE_1992 m. Egipto vald\xc5\xbeia paskelb\xc4\x97 apie planus d\xc4\x97l naujo Egipto muziejaus statyb\xc5\xb3 \xc5\xa1alia Gizos piramid\xc5\xbei\xc5\xb3. \xc5\xa0is muziejus tur\xc4\x97t\xc5\xb3 u\xc5\xbeimti 117 akr\xc5\xb3 plot\xc4\x85 ir jame b\xc5\xabt\xc5\xb3 galima eksponuoti 100 000 objekt\xc5\xb3. Muziejaus kaina planuota 550 mln. JAV doleri\xc5\xb3, kuri 2012 m. paskelbta i\xc5\xa1augusi iki 700 mln. JAV doleri\xc5\xb3. 2003 m. Egipto vald\xc5\xbeia sureng\xc4\x97 konkurs\xc4\x85 naujo muziejaus prie Gizos projektui. Konkursas sulauk\xc4\x97 1557 projekt\xc5\xb3 i\xc5\xa1 83 \xc5\xa1ali\xc5\xb3, j\xc4\xaf laim\xc4\x97jo Airijoje \xc4\xafsik\xc5\xabrusios \xe2\x80\x9eHeneghan Peng Architects\xe2\x80\x9c firmos projektas. Muziejaus statybas sutrukd\xc4\x97 2012 m. arab\xc5\xb3 revoliucijos. \xc5\xa0\xc4\xaf muziej\xc5\xb3 planuojama u\xc5\xbebaigti statyti 2018 m. ir \xc4\xaf j\xc4\xaf bus perkeltos Kairo muziejaus kolekcijos.\n_START_SECTION_\nMuziejaus kolekcijos\n_START_PARAGRAPH_\nMuziejuje bus eksponuojami Senov\xc4\x97s Egipto artefaktai nuo prie\xc5\xa1dinastinio iki rom\xc4\x97n\xc5\xb3 laikotarpi\xc5\xb3 i\xc5\xa1 Kairo Egipto muziejaus, kuris garsus Tutanchamono kapo lobiais ir karali\xc5\xa1k\xc5\xb3j\xc5\xb3 mumij\xc5\xb3 kambariu.'